অনলাইন সংরক্ষণ // বাংলাদেশের দীর্ঘতম মানুষ জিন্নাত আলী আওয়ামী লীগে যোগ দিয়েছেন। গতকাল সকালে কক্সবাজার-৩ (সদর-রামু) আসনের সংসদ সদস্য সাইমুম সরওয়ার কমলের হাতে ফুলের তোড়া দিয়ে আনুষ্ঠানিকভাবে দলটিতে যোগ দেন তিনি। প্রধানমন্ত্রী শেখ হাসিনার আন্তরিকতা ও দরিদ্র মানুষের প্রতি সাংসদ কমলের ভালোবাসা দেখে তিনি এ সিদ্ধান্ত নিয়েছেন বলে জানান।জিন্নাত আলী জানান, অনেক দিন ধরেই তিনি শারীরিক অসুস্থতায় ভুগছিলেন। ওই সময় এমপি সাইমুম সরওয়ার কমল প্রতিমাসে তাকে ১০ হাজার টাকা করে অর্থ সহায়তা দিয়ে আসছিলেন। এমপি কমলের সহায়তায় তিনি প্রধানমন্ত্রীর সঙ্গেও দেখা করার সুযোগ পান। প্রধানমন্ত্রী তার চিকিৎসার দায়িত্ব নেওয়ার পাশাপাশি নগদ ৫ লাখ টাকা দিয়েছেন; তার উপযোগী করে বাড়ি নির্মাণের ঘোষণাও দিয়েছেন।এ জন্য তিনি প্রধানমন্ত্রী ও সাংসদ কমলের প্রতি অশেষ কৃতজ্ঞতা জানিয়েছেন। যে দলের নেত্রী ও নেতা এত আন্তরিক হয়ে মানুষের পাশে থাকেন, সে দলেই সবার থাকা উচিত বলে মনে করেন জিন্নাত আলী।